অ্যান হার্ডিং
অ্যান হার্ডিং (ইংরেজি: Ann Harding; ৭ আগস্ট ১৯০২ – ১ সেপ্টেম্বর ১৯৮১) ছিলেন একজন মার্কিন মঞ্চ, চলচ্চিত্র, বেতার ও টেলিভিশন অভিনেত্রী। তিনি ১৯২০-এর দশকে ব্রডওয়ে ও আঞ্চলিক মঞ্চের নিয়মিত শিল্পী ছিলেন এবং ১৯৩০-এর দশকে নতুন মাধ্যম সবাক চলচ্চিত্রে খ্যাতি অর্জনকারী প্রথম অভিনেত্রীদের মধ্যে অন্যতম ছিলেন। তিনি হলিডে চলচ্চিত্রে অভিনয় করে শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন। হার্ডিঙের জন্মনাম ডরোথি ওয়ালটন গ্যাটলি। তার পিতা মার্কিন যুক্তরাষ্ট্রের একজন প্রখ্যাত সেনা কর্মকর্তা ছিলেন। তিনি নিউ জার্সির ইস্ট অরেঞ্জে বেড়ে ওঠেন এবং ইস্ট অরেঞ্জ হাই স্কুল থেকে পড়াশোনা সমাপ্ত করেন। বিদ্যালয়ের নাট্যতত্ত্ব ক্লাসে তিনি তার প্রারম্ভিক অভিনয়ের অভিজ্ঞতা লাভ করেন এবং অভিনেত্রী হিসেবে তার কর্মজীবন শুরুর সিদ্ধান্ত নেন ও নিউ ইয়র্ক সিটিতে পাড়ি জমান। তার পিতা তার অভিনয় পেশাকে অপছন্দ করতেন, তাই তিনি মঞ্চে অ্যান হার্ডিং নাম ব্যবহার করতেন।